شیریں امیر

شیریں امیر بیگم ذو الفقار علی بھٹو کی پہلی بیوی تھیں۔وہ سر شاہنواز بھٹو کے بھائی خان بہادر احمد خان بھٹو کی چھوٹی بیٹی تھیں اور ان کی شادی سولہ سالہ ذو الفقار علی بھٹو سے اس وقت کروائی گئی تھی جب وہ ان سے دس سال بڑی تھی۔ ان کی باتوں کی مٹھاس کے باعث سر شاہنواز بھٹو نے انھیں شیریں کا خطاب دیا۔مذہبی ہونے کی وجہ سے وہ شادی کے بعد بھٹو کے ساتھ زیادہ وقت باہر نہیں گزار سکی تھیں۔شیریں امیر بیگم میرپور بھٹو ضلع لاڑکانہ میں پیدا ہوئی تھیں اور ان کی شادی بھی وہیں ہوئی تھی۔ شادی کے بعد وہ بھٹو کے ساتھ بمبئی چلی گئیں جہاں پر وہ بھٹو کی والدہ کے ساتھ 1944ء تا 1947ء تین سال رہیں۔ بھٹو وہاں پڑھتے تھے۔ جب بھٹو کی والدہ کا انتقال ہو گیا تو وہ واپس گاؤں چلی آئیں۔ جب انھیں معلوم ہوا کہ وہ ماں نہیں بن سکتیں تو انھوں نے اپنے سسر شاہنواز بھٹو سے خود کہا کہ وہ بھٹو کی دوسری شادی کروائیں۔ نصرت سے بھٹو کی شادی میں ان کی اور ان کے عزیزوں کی رضامندی شامل تھی جس کی یہ ایک بڑی مثال ہے کہ امیر بیگم کے والد نے نصرت اور بھٹو کی شادی کی خوشی میں کراچی میں ایک بڑی ضیافت کا اہتمام کیا تھا۔ وہ بھٹو سے راولپنڈی کی جیل کی کال کوٹھری میں چار مرتبہ ملنے گئیں۔ جب وہ پہلی مرتبہ گئی تو اس سے رہا نہیں گیا اور وہ رو پڑیں جس پر بھٹو نے کہا کہ تم مت رو، ورنہ جیل والے اور دشمن کہیں گے کہ بھٹو کی عورتیں کمزور ہیں۔دل کا دورہ پڑنے پر انھیں سول اسپتال لاڑکانہ میں ایمرجنسی وارڈ لے جایا گیا لیکن وہ 19 جنوری 2003ء کو اللہ کو پیاری ہوگئیں۔ ان کی تدفین بھی گڑھی خدا بخش کے خاندانی قبرستان میں کی گئی۔

 حوالہ جات 

 بیرونی روابط 
 شہید ذو الفقار علی بھٹو

زمرہ:2003ء کی وفیات
زمرہ:وزرائے اعظم پاکستان کے شریک حیات
زمرہ:بھٹو خاندان
زمرہ:صدور پاکستان کی شریک حیات